Toshkent davlat pedagogika universiteti faoliyatini yanada takomillashtirish chora-tadbirlari toʻgʻrisida
(resolution, 2021-12-25)

Oʻzbekiston Respublikasi Prezidentining “Alisher Navoiy nomidagi Toshkent davlat oʻzbek tili va adabiyoti universiteti faoliyatini tashkil etish toʻgʻrisida” 2016-yil 13-maydagi PF-4797-son Farmonini bajarish yuzasidan va Toshkent davlat pedagogika universiteti faoliyatini tashkil etishni yanada takomillashtirish, uzluksiz taʼlim tizimi uchun yuqori malakali pedagog kadrlar tayyorlash sifatini tubdan oshirish, buning uchun oʻquv jarayonini tashkil etishning zamonaviy talablari va xalqaro standartlarga javob beradigan zarur oʻquv va moddiy-texnik bazasini yaratish maqsadida Vazirlar Mahkamasi qaror qiladi: 1. Quyidagilar Nizomiy nomidagi Toshkent davlat pedagogika universitetining (keyingi oʻrinlarda TDPU deb ataladi) asosiy vazifalari va faoliyati yoʻnalishlari etib belgilansin: respublika uzluksiz taʼlim tizimi uchun yuqori malakali pedagog kadrlarni xalqaro standartlar darajasida sifatli tayyorlash, qayta tayyorlash va ularning malakasini oshirishni taʼminlash; tegishli pedagogik yoʻnalishlar va mutaxassisliklar boʻyicha davlat taʼlim standartlarini, oʻquv rejalari va dasturlarni, ilmiy-metodik adabiyotlarni ishlab chiqish, xorijiy taʼlim muassasalarining tajribasini va mamlakat taʼlim muassasalarining ehtiyojini hisobga olgan holda ilgʻor pedagogika texnologiyalarini sinovdan oʻtkazish va joriy etish; idoraviy boʻysunishidan qatʼi nazar, respublikada pedagog, muhandis-pedagog va ilmiy-pedagog kadrlar tayyorlaydigan oliy va oʻrta maxsus, kasb-hunar taʼlimi muassasalarining ilmiy-pedagogik va oʻquv-metodik faoliyatini muvofiqlashtirish; davlat taʼlim standartlari, oʻquv rejalari va dasturlar, oʻquv-metodik adabiyotlarni hamda elektron-taʼlim resurslarini yaratish va takomillashtirish, oʻquv jarayoniga zamonaviy pedagogika, multimedia va axborot-kommunikatsiya texnologiyalarini joriy etish boʻyicha pedagogik taʼlim muassasalari faoliyatini ilmiy-metodik taʼminlash; oliy va oʻrta maxsus, kasb-hunar taʼlimi pedagog kadrlarini qayta tayyorlash va ularning malakasini oshirish jarayonini tashkil etish va ilmiy-metodik taʼminlash; qoʻshma ilmiy loyihalarni amalga oshirish, ilmiy-taʼlim jarayoniga yetakchi xorijiy mutaxassislarni jalb etish maqsadida xorijiy pedagogika oliy taʼlim muassasalari va ilmiy markazlar bilan sheriklik aloqalarini rivojlantirish. Belgilansinki, Nizomiy nomidagi Toshkent davlat pedagogika universiteti oliy taʼlimning pedagogika yoʻnalishlari boʻyicha kadrlarni tayyorlash, qayta tayyorlash va ularning malakasini oshirish sohasida respublikaning bazaviy oliy taʼlim muassasasi hisoblanadi. 2. Belgilab qoʻyilsinki, TDPUning shtatdagi xodimlari soni va professor-oʻqituvchilar tarkibi oliy taʼlim muassasalari uchun amaldagi shtat normativlariga muvofiq belgilanadi. 3. Nizomiy nomidagi Toshkent davlat pedagogika universitetini qayta joylashtirish va faoliyatini tashkil etishni takomillashtirish bilan bogʻliq kompleks chora-tadbirlarni amalga oshirish boʻyicha 2-ilovaga muvofiq tarkibda komissiya tashkil etilsin. 4. Oʻzbekiston Respublikasi Oliy va oʻrta maxsus taʼlim vazirligi Nizomiy nomidagi Toshkent davlat pedagogika universiteti bilan birgalikda: TDPUning yangilangan ustavini bir oy muddatda tasdiqlasin; 2016-yil 1-avgustgacha boʻlgan muddatda Universitetning fakultetlari va kafedralarini shakllantirish, Universitetning tasdiqlangan yangi tashkiliy tuzilmasiga muvofiq ularni yuqori malakali professor-oʻqituvchi kadrlar bilan taʼminlash boʻyicha zarur chora-tadbirlar kompleksini amalga oshirsin. 5. Oʻzbekiston Respublikasi Moliya vazirligi ushbu qaror qoidalaridan kelib chiqqan holda 2016-yil uchun Oʻzbekiston Respublikasi respublika budjetining xarajatlar parametrlariga zarur oʻzgartirishlar kiritsin. 6. Toshkent shahri hokimligi hamda Oʻzbekiston Respublikasi Oliy va oʻrta maxsus taʼlim vazirligining Nizomiy nomidagi Toshkent davlat pedagogika universitetini Toshkent shahri, Chilonzor tumani, Bunyodkor koʻchasi, 27-uy manzili boʻyicha joylashtirish toʻgʻrisidagi taklifi qabul qilinsin. 7. Oʻzbekiston Respublikasi Xususiylashtirish, monopoliyadan chiqarish va raqobatni rivojlantirish davlat qoʻmitasi, Oliy va oʻrta maxsus taʼlim vazirligi 1-Toshkent pedagogika kollejining Toshkent shahri, Chilonzor tumani, Bunyodkor koʻchasi, 27-uy manzili boʻyicha joylashgan binolarini bepul asosda, tasarruf etish huquqisiz Nizomiy nomidagi Toshkent davlat pedagogika universitetiga berish-qabul qilishni bir oy muddatda taʼminlasinlar. 8. Oʻzbekiston Respublikasi Moliya vazirligi, Iqtisodiyot vazirligi hamda Oliy va oʻrta maxsus taʼlim vazirligi manfaatdor vazirliklar va idoralar bilan birgalikda 2016-yilda Nizomiy nomidagi Toshkent davlat pedagogika universitetining zarur qoʻshimcha binolari va infratuzilma obyektlarini qurish uchun zarur markazlashtirilgan kapital qoʻyilmalar ajratilishini taʼminlasinlar. 9. TDPU uchun binolar qurish va uning balansiga berilayotgan tegishli binolarni rekonstruksiya qilish boʻyicha: Oʻzbekiston Respublikasi Oliy va oʻrta maxsus taʼlim vazirligi huzuridagi Yagona buyurtmachi xizmati injiniring kompaniyasi — buyurtmachi etib; “OʻzshaharsozlikLITI” AJ — bosh loyiha tashkiloti etib; “Qurilishbirlashmasi” AJ — bosh pudratchi etib belgilansin. Oʻzbekiston Respublikasi Oliy va oʻrta maxsus taʼlim vazirligi huzuridagi Yagona buyurtmachi xizmati injiniring kompaniyasiga 2017-yil 1-avgustgacha qurilish ishlari va jihozlash tugallanishini taʼminlagan, belgilangan shaharsozlik normalari va qoidalariga rioya etgan holda, qurilish-montaj ishlarini bir vaqtda loyihalashtirish shartlarida amalga oshirishga istisno tariqasida ruxsat berilsin. 10. Oʻzbekiston Respublikasi Oliy va oʻrta maxsus taʼlim vazirligi, Fanlar akademiyasi Adliya vazirligi hamda boshqa manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari B.Y. Xodiyev zimmasiga yuklansin. Azizov U.Oʻ. — Oʻzbekiston Respublikasi Prezidentining Davlat maslahatchisi vazifasini bajaruvchi, komissiya raisi Zakirov B.I. — Oʻzbekiston Respublikasi Bosh vazirining oʻrinbosari Vahobov A.V. — Oliy va oʻrta maxsus taʼlim vaziri Nabiyev D.X. — Oʻzbekiston Respublikasi Prezidenti Davlat maslahatchisining oʻrinbosari (kelishuv boʻyicha) Xidoyatov D.A. — Xususiylashtirish, monopoliyadan chiqarish va raqobatni rivojlantirish davlat qoʻmitasining raisi Xoʻjayev B.A. — Iqtisodiyot vazirining birinchi oʻrinbosari Qoʻchqorov J.A. — Moliya vazirining oʻrinbosari Sharipov Sh.S. — Toshkent davlat pedagogika universiteti rektori Kamilov M.M. — Oliy va oʻrta maxsus taʼlim vazirligining boshqarma bosh�igʻi Onorboyev B.O. — Vazirlar Mahkamasi Yoshlar siyosati, taʼlim, madaniyat va sport masalalari axborot-tahlil departamentining bosh mutaxassisi, komissiya kotibi